Ρεβύθια με μανέστρα
Ένα πιάτο πεντανόστιμο, μελωμένο και χορταστικό με ρεβύθια και μανέστρα.
500 γρ. ρεβύθια, μουλιασμένα αποβραδίς σε χλιαρό νερό, ελαφρώς αλατισμένο με αλάτι χοντρό, 3 μέτρια ξερά κρεμμύδια, ψιλοκομμένα, 1 φλιτζ. τσαγιού ελαιόλαδο + 50 ml επιπλέον, 2 κουτ. σούπας πελτές ντομάτας, 125 γρ. κριθαράκι μέτριο ή χοντρό, αλάτι, φρεσκοτριμμένο πιπέρι
Για τα ρεβύθια με μανέστρα, ξεπλένουμε καλά τα ρεβύθια από το νερό του μουλιάσματος και τα ρίχνουμε σε μεγάλη κατσαρόλα με νερό που να τα καλύπτει κατά 3-4 εκ. .Ζεσταίνουμε σε δυνατή φωτιά, ξαφρίζοντας στο μεταξύ σχολαστικά και επίμοναΌταν πάρει βράση το νερό, προσθέτουμε τα κρεμμύδια, χαμηλώνουμε τη φωτιά και μαγειρεύουμε για περίπου 45 λεπτά, μέχρι το κρεμμύδι να μισολιώσει και τα ρεβύθια να έχουν μαλακώσει κάπως.Προσθέτουμε το 1 φλιτζ. τσαγιού ελαιόλαδο και συνεχίζουμε το μαγείρεμα, μέχρι τα ρεβύθια να μαλακώσουν καλά και το ζουμί τους να γίνει πολύ ανοιχτόχρωμο.Προσθέτουμε τον πελτέ, λίγο αλάτι και αρκετό φρεσκοτριμμένο πιπέρι και μαγειρεύουμε για 5 λεπτά. Το ζουμί της κατσαρόλας θα πρέπει να καλύπτει τα ρεβύθια κατά 2 εκ. περίπου, αλλιώς ρίχνουμε λίγο νερό, χλιαρό. Ρίχνουμε το κριθαράκι, ανακατεύουμε και αποσύρουμε από τη φωτιά.Αφήνουμε στην άκρη για περίπου 15-20 λεπτά, ώστε στο διάστημα αυτό το κριθαράκι να μαλακώσει από το καυτό ζουμί. Αν δούμε ότι το κριθαράκι ακόμη «κρατάει» στο δόντι, βάζουμε την κατσαρόλα ξανά σε χαμηλή φωτιά για άλλα 5-7 λεπτά.Παράλληλα, σε ένα μικρό τηγάνι ζεσταίνουμε τα 50 ml ελαιόλαδο, μέχρι να ζεσταθεί καλά. Μόλις αρχίσει να αχνίζει, το αδειάζουμε αμέσως στην κατσαρόλα με το φαγητό και ανακατεύουμε – με αυτόν τον τρόπο διατηρούνται ολόκληρα τα ρεβύθια και μελάτο το κριθαράκι, χωρίς να λασπώσει και να κολλάει.Σερβίρουμε αμέσως τα ρεβύθια με μανέστρα και συνοδεύουμε με ελιές, αλίπαστα, ζεστό ψωμί και τσίπουρο.
Ζυμαρικά,Κριθαράκι,Όσπρια,Ρεβύθια,Vegan,Νηστίσιμα,Χορτοφαγικά